Rossiyadagi fermada qullikda saqlangan ikki o‘zbekistonlik qochib ketishga muvaffaq bo‘ldi

Rossiyaning Krasnodar o‘lkasi Krasnoarmeyskiy tumanida ayol sudyaning turmush o‘rtog‘i o‘z fermasida qullarni saqlagan, deb yozadi “1news.uz”. Erkak itoat qilmagan qullarni o‘ldirgan va jasadlarni ko‘mib tashlagan. Tasdiqlanmagan ma’lumotlarga ko‘ra, qullar fermada ishlash uchun kelgan O‘zbekiston fuqarolari bo‘lgan.

O‘lkadagi axborot portallaridan biri vaziyat bilan tanish manbasiga tayanib ma’lum qilishicha, tunda ikki qul fermadan qochib, ichki ishlar bosh boshqarmasiga kelgan va hamma voqeani aytib bergan. Ammo mahalliy huquq-tartibot organlari hodisani xaspo‘shlashga harakat qilmoqda. Tuman aholisi qo‘rquv ichida, dedi manba.
Uning fikricha, ishga sudyalar aralashgan, shu tufayli bu masala bosdi-bosdi bo‘lib ketishi mumkin.